Oficiālais Vēstnesis L 150 , 08/06/2002 Lpp. 0045 - 0049



Komisijas Regula (EK) Nr. 982/2002 (2002. gada 7. jūnijs), ar ko nosaka tirdzniecības standartu kultivētām sēnēm EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 545/2002 [2], jo īpaši tās 2. panta 2. punktu, tā kā: (1) Regulas (EK) Nr. 2200/96 I pielikumā kultivētas sēnes ir iekļautas to produktu sarakstā, attiecībā uz kuriem jāpieņem standarti. Šajā sakarā, kā arī, lai saglabātu pārredzamību pasaules tirgū, būtu jāņem vērā standarts, ko attiecībā uz kultivētām sēnēm ieteikusi Apvienoto Nāciju Organizācijas Eiropas Ekonomikas komisijas (ANO/EEK) darba grupa jautājumos par tādu produktu standartizāciju, kas ātri bojājas, un kvalitātes uzlabošanu. (2) Pateicoties šo standartu piemērojumam, neapmierinošas kvalitātes produkti tirgū neparādītos, ražošana tiktu orientēta uz patērētāju prasībām un tiktu sekmētas tirdzniecības attiecības, kuru pamatā ir godīga konkurence, tādējādi palīdzot uzlabot rentabilitāti. (3) Minētie standarti ir piemērojami visos tirdzniecības posmos. Pārvadājumi lielos attālumos, ilgstoša uzglabāšana un dažādie procesi, kam produkti tiek pakļauti, var izraisīt pārmaiņas šo produktu bioloģiskās attīstības dēļ vai tādēļ, ka tiem raksturīgi vairāk vai mazāk bojāties. Šīs pārmaiņas būtu jāņem vērā, piemērojot standartus tajos tirdzniecības posmos, kas seko nosūtīšanai. (4) Ievērojot to, ka "ekstra" kategorijas produkti ir jāšķiro un jāiepako īpaši uzmanīgi, attiecībā uz tiem pieļaujams ir tikai svaiguma un piebrieduma pakāpes pazeminājums. (5) Šajā regulā paredzētie pasākumi saskan ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts atmateņu ģints sēnēm, uz kurām attiecas KN kods 07095100. Standartu piemēro visos tirdzniecības posmos saskaņā ar nosacījumiem, kas paredzēti Regulā (EK) Nr. 2200/96. Tomēr posmos pēc nosūtīšanas attiecībā pret standarta prasībām ir pieļaujami, ka produkti ir mazāk svaigi un piebrieduši; produkti, kas iedalīti citās kategorijās, kas nav "ekstra" kategorija, var būt ar nelielām pārmaiņām to attīstības dēļ un tādēļ, ka tiem ir raksturīgi vairāk vai mazāk bojāties. 2. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. To piemēro no 2003. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 7. jūnijā Komisijas varda — Komisijas loceklis Franz Fischler [1] OV L 297, 21.11.1996., 1. lpp. [2] OV L 84, 28.3.2002., 1. lpp. -------------------------------------------------- PIELIKUMS STANDARTS KULTIVĒTĀM SĒNĒM (ATMATEŅU ĢINTS) 1. PRODUKCIJAS DEFINĪCIJA Šo standartu piemēro atmateņu ģints sēņu augļķermeņiem (syn.Psalliota), ko paredzēts piegādāt patērētājam svaigā veidā, izņemot sēnes rūpnieciskai pārstrādei. Sēnes iedala tirdzniecības tipos, ko savukārt vispirms iedala divās grupās: - negrieztas sēnes, kam nav nogriezta kātiņa apakšējā daļa, - grieztas sēnes, kam ir nogriezta kātiņa apakšējā daļa. Griezumam jābūt tīram un aptuveni perpendikulāram garenvirziena asij. Abās grupās nošķir šādas secīgas sēņu bioloģiskās attīstības pakāpes: - slēgtas sēnes (vai līdzvērtīgs apzīmējums), t.i., sēnes, kuru cepurīte pilnībā ir slēgta, - aizvēdekļotas sēnes,, t.i., sēnes, kuru cepurīte ar kātiņu ir savienota ar plīvuru, - atvērtas sēnes,, t.i., sēnes ar atvērtu cepurīti (atvērta vai plakana cepurīte, cepurītes malām jābūt viegli noliektām), - plakanas sēnes, t.i., sēnes, kas ir pilnīgi atvērtas (bet cepurītes malas nav ne pārāk izliektas, ne ieliektas). Cita starpā sēnes iedala divās grupās pēc krāsas: - "baltas", - "brūnas" vai "kastaņkrāsas". 2. NOTEIKUMI PAR KVALITĀTI Standarta mērķis ir noteikt kvalitātes prasības sēnēm pēc to sagatavošanas un iesaiņošanas. A. Obligātās prasības Ievērojot īpašus noteikumus attiecībā uz katru kategoriju un pieļaujamās pielaides, visu kategoriju sēnēm ir jābūt: - veselām; grieztas sēnes, kas atbilst definīcijai, uzskata par veselām, - nebojātām. Produktus, ko skārusi puve, kam ir ievērojami sabrūnējis kātiņš vai kas sabojājušies tā, ka kļuvuši nederīgi patēriņam, neizmanto, - tīrām, praktiski bez jebkādiem redzamiem svešķermeņiem, izņemot segzemi, - svaigām pēc izskata, būtu jāņem vērā sugai un/vai tirdzniecības tipam raksturīgā lapiņu krāsa, - praktiski bez kaitēkļiem, - praktiski bez kaitēkļu izraisītiem bojājumiem, - bez pārmērīga ārējā mitruma, - bez svešas izcelsmes smaržas un/vai garšas; sēņu attīstības pakāpei un stāvoklim jābūt tādam, lai tās varētu - pārvadāt un pārkraut, un - apmierinošā stāvoklī piegādāt galapunktā. B. Klasifikācija Sēnes iedala trīs kategorijās, kas definētas turpmāk: (i) "ekstra" kategorija Šīs kategorijas sēnēm jābūt augstākās kvalitātes sēnēm. Tām obligāti piemīt tirdzniecības tipam raksturīgā forma, izskats, briedums un krāsa. Tām jābūt labi veidotām. Tām jābūt bez bojājumiem, izņemot ļoti vieglus virspusējus bojājumus, ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un izskatu iesaiņojumā. Sēnēm jābūt praktiski bez segzemes; negrieztām sēnēm var būt segzemes paliekas uz pamatnes; (ii) I kategorija Šīs šķiras sēnēm jābūt labas kvalitātes. Tām obligāti piemīt tirdzniecības tipam raksturīgā forma, izskats, gatavība un krāsa. Tomēr ir pieļaujami šādi nelieli trūkumi ar noteikumu, ka tie neietekmē produkta kopējo izskatu, kvalitāti, uzglabājamību un noformējumu iesaiņojumā: - nelielas formas nepilnības, - nelielas krāsas nepilnības, - nelieli virspusēji bojājumi, ar noteikumu, ka tie nepastiprinās, - nelieli virspusēji saspiedumi, - nelielas segzemes paliekas; negrieztām sēnēm segzemes paliekas var būt arī uz pamatnes. (iii) II kategorija Šajā kategorijā ietilpst sēnes, ko nevar iekļaut augstākajās kategorijās, bet kas atbilst iepriekš uzskaitītajām obligātajām prasībām. Ar noteikumu, ka sēnes saglabā tām raksturīgās kvalitātes, uzglabājamības un izskata īpašības, ir pieļaujami šādi trūkumi: - formas nepilnības, - krāsas nepilnības, - nelieli bojājumi, - nelieli saspiedumi, - tukši kāti, - segzemes paliekas; negrieztām sēnēm segzemes paliekas var būt arī uz pamatnes. 3. NOTEIKUMI PAR ŠĶIROŠANU PĒC LIELUMA Lielumu nosaka pēc cepurītes maksimālā diametra un kātiņa garuma saskaņā ar turpmāk doto specifikāciju. Obligātais lielums Obligātajam cepurītes diametram jābūt vismaz 15 mm - slēgtu cepurīšu sēnēm, aizvēdekļotām un atvērtām sēnēm, un 20 mm – plakanām sēnēm. Kātiņa garums Kātiņa garumu mēra: - no lapiņām zem cepurītes atvērtām un plakanām sēnēm, - no plīvura – slēgtām un aizvēdekļotām sēnēm. Šķirošana pēc lieluma ir obligāta "ekstra" kategorijas sēnēm saskaņā ar tabulu turpmāk; I un II šķiras sēnēm jāatbilst norādītajam lielumam, ja ir norādes "mazas", "vidējas" vai "lielas": Slēgtas, aizvēdekļotas un atvērtas sēnes | Cepurītes diametrs | Kātiņa maksimālais garums | Lielums | Lieluma ierobežojumi | Grieztas sēnes | Negrieztas sēnes | Mazas | 15 - 45 mm | ½ no cepurītes diametra | 2/3 no cepurītes diametra | Vidējas | 30 - 65 mm | Lielas | 50 mm un vairāk | Plakanas sēnes | Cepurītes diametrs | Kātiņa maksimālais garums | Lielums | Lieluma ierobežojumi | Grieztas sēnes | Negrieztas sēnes | Mazas | 20 - 55 mm | 2/3 no cepurītes diametra | Lielas | 50 mm un vairāk | 4. NOTEIKUMI PAR PIELAIDĒM Attiecībā uz produktiem, kas neatbilst norādītās kategorijas prasībām, katrā iesaiņojumā ir pieļaujamas kvalitātes un lieluma pielaides. A. Kvalitātes pielaides (i) "Ekstra" kategorija 5 % sēņu pēc skaita vai svara, kas neatbilst kategorijas prasībām, bet atbilst I kategorijas prasībām vai izņēmuma kārtā atzīstamas par tādām, kas atbilst minētās kategorijas pielaidēm. (ii) I kategorija 10 % sēņu pēc skaita vai svara, kas neatbilst kategorijas prasībām, bet atbilst II kategorijas prasībām vai izņēmuma kārtā atzīstamas par tādām, kas atbilst minētās kategorijas pielaidēm. (iii) II kategorija 10 % sēņu pēc skaita vai svara, kam trūkst kātiņa, un 10 % sēņu pēc skaita vai svara, kas citu iemeslu dēļ neatbilst ne kategorijas prasībām, ne obligātajām prasībām, izņemot produktus, ko skārusi puve vai citi bojājumi, kas tos padara par nederīgiem lietošanai pārtikā. B. Īpašas pielaides attiecībā uz bioloģiskās attīstības pakāpi (i) "Ekstra" kategorija Kopā ir pieļaujami 5 % sēņu, pēc skaita vai svara, kas ir iepriekšējā attīstības pakāpē vai nākamajā attīstības pakāpē; (ii) I kategorija Kopā ir pieļaujami 10 % to sēņu, pēc skaita vai svara, kas ir iepriekšējā attīstības pakāpē vai nākamajā attīstības pakāpē; (iii) II kategorija Vienā iesaiņojumā var būt dažādu attīstības pakāpju sēnes. Tomēr, ja ir norādīta attīstības pakāpe, ir pieļaujami ne vairāk kā 25 % sēņu, pēc skaita vai svara, kas ir iepriekšējā attīstības pakāpē vai nākamajā attīstības pakāpē. C. Izmēra pielaides Attiecībā uz visām šķirām: 10 % sēņu, pēc skaita vai svara, kas neatbilst norādītajiem lielumiem. 5. NOTEIKUMI ATTIECĪBĀ UZ NOFORMĒJUMU A. Viendabīgums Katra iesaiņojuma saturam jābūt viendabīgam, un iesaiņojumā jābūt tikai vienas izcelsmes, tirdzniecības tipa, attīstības pakāpes (ievērojot 4.B punkta noteikumus), kvalitātes un lieluma (gadījumā, ja sēnes ir šķirotas pēc lieluma) sēnēm. Tirdzniecības iesaiņojumos, kuru tīrsvars nepārsniedz 1 kilogramu, var būt dažādu krāsu sēnes, ar noteikumu, ka to kvalitāte, attīstības pakāpe un lielums (ja tās ir šķirotas pēc lieluma) ir vienāds, un vienas krāsas sēnēm ir vienāda izcelsme. Iesaiņojuma satura redzamajai daļai jāatspoguļo viss saturs. B. Iesaiņojums Sēnēm jābūt iesaiņotām tā, lai produkti būtu pienācīgi aizsargāti. Materiāliem, ko izmanto iesaiņojuma iekšpusē, jābūt jauniem, tīriem un tādiem, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus, ar tirdzniecības norādēm atļauts izmantot ar noteikumu, ka drukāšana vai marķēšana ir veikta ar netoksisku tinti vai līmi. Iesaiņojumiem jābūt bez svešķermeņiem, tajā skaitā bez pārliecīga segzemes daudzuma. 6. NOTEIKUMI PAR MARĶĒŠANU Uz katra iesaiņojuma, izmantojot vienā pusē grupētus burtus, kas salasāmi, neizdzēšami un no ārpuses redzami, jābūt šādām norādēm: A. Identifikācija Iesaiņotājs un/vai nosūtītājs: nosaukums un adrese vai oficiāli piešķirts vai pieņemts kods. Gadījumos, kad izmanto koda marķējumu, norāde "Iesaiņotājs un/vai nosūtītājs" (vai atbilstoši saīsinājumi) jānorāda pie koda marķējuma. B. Produkta veids - Ja saturs nav redzams no ārpuses: - kultivētas sēnes, - grieztas vai negrieztas, - krāsa, ja tā nav balta; - attīstības pakāpe (pēc izvēles), - dažādu krāsu nosaukumi, ja tirdzniecības iesaiņojumos ir dažādu krāsu sēnes. C. Produkta izcelsme - Izcelsmes valsts un pēc izvēles apgabals, kurā produkts audzēts, vai valsts, reģiona vai vietas nosaukums, - ja tirdzniecības iesaiņojumā ir dažādu izcelsmju un dažādu krāsu sēnes, norādi uz katru izcelsmes valsti sniedz pie attiecīgās krāsas nosaukuma. D. Tirdzniecības apraksts - Kategorija, - lielums (ja produkti šķiroti pēc lieluma), kas izteikts kā obligātais un maksimālais cepurīšu diametrs, vai ar norādi "mazas", "vidējas" vai "lielas", - tīrsvars. E. Oficiālā kontroles atzīme (nav obligāta) --------------------------------------------------